
Uznesenie Mestský súd Bratislava II vo veci starostlivosti súdu o maloleté dieťa: B. W., narodený XX.XX.XXXX, štátny občan O., bytom I. Ž. X, B., O., toho času na území Slovenskej republiky C. T. X, H.-W., v konaní zastúpené kolíznym opatrovníkom: Úrad práce, sociálnych vecí a rodiny Bratislava, odbor sociálnych vecí a rodiny, oddelenie sociálnoprávnej ochrany detí a sociálnej kurately, so sídlom Vazovova 7/A, 816 16 Bratislava, matky: D. V., narodená XX.XX.XXXX, štátna občianka O., bytom I. Ž. X, B., O., a otca: V. W., narodený XX.XX.XXXX, štátny občan O., bytom I. Ž. X, B., O., o návrhu navrhovateľky: B. V., narodená XX.XX.XXXX, štátna občianka O., bytom I. Ž. X, B., O., toho času C. T. X, H.-W., na ustanovenie opatrovníka maloletému dieťaťu, takto rozhodol: I. Nariaďuje sa neodkladné opatrenie, ktorým za opatrovníka maloletého B. W., narodený XX.XX.XXXX, štátny občan O., bytom I.Z. Ž. X, B., O., toho času na území Slovenskej republiky C. T. X, H.-W., sa ustanovuje navrhovateľka: B. V., narodená XX.XX.XXXX, štátna občianka O., bytom I. Ž. X, B., O., toho času C. T. X, H.-W.. Opatrovník je oprávnený a povinný zastupovať maloletého pri právnych úkonoch v rozsahu: - v konaní o poskytnutie dočasného útočiska podľa zákona č. 480/2002 Z. z. o azyle a o zmene a doplnení niektorých zákonov, - pred štátnymi orgánmi, orgánmi územnej samosprávy, orgánmi záujmovej samosprávy a súdmi, s pôsobnosťou na území Slovenskej republiky, - na zastupovanie maloletého v súvislosti so zabezpečovaním zdravotnej starostlivosti na území Slovenskej republiky, - na zastupovanie maloletého v oblasti výchovy a vzdelávania na území Slovenskej republiky. Opatrovník je povinný podávať súdu správu o výkone funkcie opatrovníka vždy k 30. júnu a k 31. decembru príslušného kalendárneho roka. II. Žiaden z účastníkov n e m á n á r o k na náhradu trov konania. odôvodnenie: 1. Návrhom zo dňa 26.06.2024, doručenému Mestskému súdu Bratislava II osobne dňa 26.06.2024 sa navrhovateľka B. V., narodená XX.XX.XXXX, štátna občianka O., bytom I. Ž. X, B., O., toho času C. T. X, H.-W. (ďalej len „navrhovateľka“ alebo „stará matka“) domáhala ustanovenia za opatrovníka maloletému B. W., narodený XX.XX.XXXX, štátny občan O., bytom I. Ž. X, B., O., toho času na území Slovenskej republiky C. T. X, H.-W. (ďalej len „maloletý“) za účelom vybavovania všetkých potrebných záležitostí na území Slovenska, aby mohla vykonávať starostlivosť o maloletého, zastupovať ho v právnych veciach, konania o poskytnutie dočasného útočiska, ale aj na zastupovanie v oblasti poskytovania zdravotnej starostlivosti, výchovy a vzdelávania. Uviedla, že na územie SR pricestovala dňa 18.03.2023 spolu s maloletým a jeho matkou a sestrou z O. z dôvodu vojnového stavu v krajine ich trvalého bydliska. Na oddelení cudzineckej polície požiadala o štatút utečenca, respektíve dočasného útočiska. Pri pohovore bola prítomná i matka maloletého, tá sa však vracia na O. z dôvodu starostlivosti o chorého svokra,
ktorý má cukrovku a matka má na O. prácu. Matka maloletého chce, aby maloletý chodil do škôlky a školy na území Slovenska., preto ho necháva v starostlivosti navrhovateľky. Bývať budú spoločne v bytovej jednotke v rodinnom dome na drese C. T. X, H.-W.. Navrhovateľka pracuje v Y., pracovnú dobu má približne od 08:00 do 17:00 hod. Ku návrhu pripojila fotokópiu cestovného pasu navrhovateľky (č. l. 4 spisu), fotokópiu cestovného pasu maloletého (č. l. 3 spisu), potvrdenie o udelení/predĺžení tolerovaného pobytu na území Slovenskej republiky pre navrhovateľku spolu s fotokópiou kartičky poistenca navrhovateľky (č. l. 5 spisu) a potvrdenie o udelení/predĺžení tolerovaného pobytu na území Slovenskej republiky pre maloletého (č. l. 6 spisu). Vzhľadom na to, že je potrebné vybaviť množstvo úradných úkonov na Slovensku v súvislosti s pobytom, zdravotnou starostlivosťou a vzdelávaním maloletého, navrhovateľka ho chce zastupovať ako opatrovník. 2. Dňa 04.07.2024 vykonal kolízny opatrovník šetrenie v domácnosti navrhovateľky. Zo správy kolízneho opatrovníka o prešetrení pomerov maloletého zo dňa 08.07.2024 mal súd preukázané, že maloletý žije v spoločnej domácnosti s navrhovateľkou a s jej vnučkou W. Z., nar. XX.XX.XXXX. Rodina obýva časť rodinného domu, ktorý pozostáva z 2 izieb a kuchyne, kúpeľne spojenej s toaletou. Súčasťou domu je aj terasa. Obydlie je kompletne zariadené, hygienické podmienky sú na vysokej úrovni. Potraviny sú v požadovanom množstve. Maloletý B. spáva v jednej izbe spolu so starou matkou, má svoje samostatné lôžko. V detskej izbe sa nachádzali hračky a dostatok oblečenia a obuvi pre maloletého. Maloletý navštevuje súkromnú materskú školu M., R. X, H.. Stará matka pracuje v Y. I., C. R. W. X, H., ako Y. a jej mesačný príjem je 1200 eur. K mesačným nákladom patrí nájomné za bývanie, ktoré je uhrádzané vlastníkovi bytu podľa nariadenia vlády Slovenskej republiky č. 218/2022 Z.z. o poskytovaní príspevku za ubytovanie odídenca v znení neskorších predpisov, strava cca 450 eur a poplatok za materskú školu 520 eur. Maloleté deti sú v evidencii I.. G. U., M. X, H.. Šetrením v mieste bydliska navrhovateľky neboli zistené žiadne nedostatky, maloletý má v domácnosti starej matky vytvorené vhodné podmienky pre celkový zdravý vývin a preto kolízny opatrovník navrhol, aby súd návrhu starej matky vyhovel. 3. Podľa ustanovenia § 2 ods. 1 a 2 zákona č. 161/2015 Z. z. Civilného mimosporového poriadku (ďalej len „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. Na účely tohto zákona sa pojmy žaloba, strana a spor vykladajú ako návrh na začatie konania, účastník konania (ďalej len „účastník“) a konanie podľa tohto zákona, ak z povahy veci nevyplýva inak. 4. Podľa ustanovenia § 360 CMP, neodkladné opatrenie možno nariadiť aj bez návrhu v konaniach, ktoré možno začať aj bez návrhu. 5. Podľa ustanovenia § 361 CMP, súd nariadi neodkladné opatrenie aj vtedy, ak to vyžaduje verejný záujem. 6. Podľa ustanovenia § 324 ods. 1 Civilného sporového poriadku (ďalej len „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. 7. Podľa ustanovenia § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 8. Podľa ustanovenia § 326 ods. 1 CSP, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 9. Podľa ustanovenia § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 10. Podľa ustanovenia § 329 ods. 1, prvá veta CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania.
11. Podľa ustanovenia § 329 ods. 2 CSP, pre neodkladné opatrenie je rozhodujúci stav v čase vydania uznesenia súdu prvej inštancie. 12. Podľa § 332 ods. 1 CSP, neodkladné opatrenie je vykonateľné doručením, ak osobitný predpis neustanovuje inak. 13. Podľa ustanovenia § 234 ods. 2 CSP, ak nie je ďalej ustanovené inak, použijú sa na uznesenie primerane ustanovenia o rozsudku. 14. Podľa ustanovenia § 26 zákona č. 40/1964 Zb. Občiansky zákonník (ďalej len „Občiansky zákonník“), pokiaľ fyzické osoby nie sú spôsobilí na právne úkony, konajú za nich ich zákonní zástupcovia. 15. Podľa ustanovenia § 27 ods. 1 Občianskeho zákonníka, kto je zákonným zástupcom maloletého dieťaťa, upravuje Zákon o rodine. 16. Podľa ustanovenia § 60 ods. 1 zákona č. 36/2005 Z. z. o rodine, súd ustanoví maloletému dieťaťu opatrovníka aj vtedy, ak je to potrebné z iných dôvodov a zároveň je to v záujme maloletého dieťaťa. 17. Podľa ustanovenia § 61 ods. 1 a 2 zákona č. 36/2005 Z. z. o rodine, opatrovník je povinný vykonávať svoju funkciu v záujme maloletého dieťaťa. Súd vymedzí rozsah práv a povinností opatrovníka tak, aby bol splnený účel, na ktorý bol opatrovník ustanovený, a aby boli dostatočne chránené záujmy maloletého dieťaťa. 18. Podľa ustanovenia článku 33 ods. 2 Vyhlášky ministra zahraničných vecí zo 16. mája 1983 o Zmluve medzi Československou socialistickou republikou a Zväzom sovietskych socialistických republík o právnej pomoci a právnych vzťahoch v občianskych, rodinných a trestných veciach (č. 95/1983 Zb.), v neodkladných prípadoch môže orgán druhej zmluvnej strany sám urobiť primerané dočasné opatrenia podľa svojho právneho poriadku, ale musí bezodkladne upovedomiť orgán, ktorého právomoc je daná podľa článku 32. Tieto opatrenia zostávajú v platnosti až do času, keď orgán uvedený v článku 32 prijme iné rozhodnutie. 19. Podľa ustanovenia § 29 ods. 1 zákona č. 480/2002 Z. z. azyle a o zmene a doplnení niektorých zákonov (v znení účinnom od 26.02.2022) dočasné útočisko sa poskytuje na účely ochrany cudzincov pred vojnovým konfliktom, endemickým násilím, následkami humanitárnej katastrofy alebo sústavným, alebo hromadným porušovaním ľudských práv v ich krajine pôvodu. 20. Podľa ustanovenia § 30 ods. 1 zákona č. 480/2002 Z. z. azyle a o zmene a doplnení niektorých zákonov konanie o poskytnutie dočasného útočiska sa začína vyhlásením cudzinca na policajnom útvare podľa odseku 2 o tom, že žiada o poskytnutie dočasného útočiska na území Slovenskej republiky, ak v § 31 ods. 3 nie je ustanovené inak. Za cudzinca, ktorý nenadobudol plnoletosť, vyhlásenie podáva jeho zákonný zástupca alebo súdom ustanovený opatrovník; maloletý musí byť prítomný pri podávaní vyhlásenia. Konanie o poskytnutie dočasného útočiska sa nezačne, ak a) vláda nevyhlásila poskytovanie dočasného útočiska, b) vyhlásenie urobí cudzinec, ktorý je žiadateľom o udelenie azylu, azylantom, cudzincom, ktorému sa poskytla doplnková ochrana, odídencom alebo cudzincom, ktorý má na území Slovenskej republiky udelený trvalý pobyt alebo prechodný pobyt alebo je stále cudzincom žiadajúcim o poskytnutie dočasného útočiska, alebo c) sa zistí, že vyhlásenie podala maloletá osoba. 21. Neodkladné opatrenie predstavuje inštitút neodkladnej procesnej ochrany, ktorým sa bezodkladne upravujú pomery účastníkov konania. Vzhľadom na charakter neodkladného opatrenia ako nástroja zabezpečujúceho úpravu pomerov v rozsahu odôvodnenom naliehavou potrebou súd v konaní o nariadenie neodkladného opatrenia rozhoduje iba na základe skutočností a tvrdení uvedených v návrhu a na základe predložených listinných dôkazov, ktoré by mali hodnoverne osvedčovať stav tvrdený v návrhu. Pri ich zisťovaní nemusí dbať na všetky formality, ako je to pri dokazovaní. Postačuje, že osvedčená skutočnosť sa mu vzhľadom na všetky okolnosti javí ako nanajvýš pravdepodobná. Základným predpokladom prípustnosti a dôvodnosti neodkladného opatrenia je teda tvrdenie a osvedčenie existencie právneho vzťahu medzi účastníkmi konania a nevyhnutnosť bezodkladnej úpravy právneho vzťahu medzi nimi. Navrhovateľ teda musí osvedčiť, že bez okamžitej, hoci i len dočasnej, úpravy právnych pomerov by bolo právo ohrozené. Pokiaľ má mať navrhované neodkladné opatrenie
len dočasnú povahu, jeho nariadením nemôže byť navodený nezvratný stav. Neodkladným opatrením nemožno s poukazom na princíp proporcionality obmedziť povinný subjekt neprimeraným spôsobom alebo nad nevyhnutný rozsah. 22. Súd má za osvedčené, že maloletý sa v súčasnosti nachádza na území Slovenskej republiky, s vedomím oboch rodičov. Z dôkazov, tvrdení a s prihliadnutím na skutočnosti všeobecne známe mal súd za osvedčené, že maloletý pricestoval na územie Slovenskej republiky v sprievode matky a navrhovateľky a sestry z O. (krajina obvyklého pobytu) z dôvodu ozbrojeného konfliktu. Maloletý má zabezpečené na území Slovenskej republiky bezpečné zázemie. Vzhľadom na skutočnosť, že zákonní zástupcovia, rodičia maloletého sa zdržujú na O., je potrebné, aby maloletému bol nevyhnutne ustanovený opatrovník na zastupovanie pri právnych úkonoch v rozsahu: (i) v konaní o poskytnutie dočasného útočiska podľa zákona č. 480/2002 Z. z. o azyle a o zmene a doplnení niektorých zákonov, (ii) pred štátnymi orgánmi, orgánmi územnej samosprávy, orgánmi záujmovej samosprávy a súdmi, s pôsobnosťou na území Slovenskej republiky, (iii) na zastupovanie maloletého v súvislosti so zabezpečovaním zdravotnej starostlivosti na území Slovenskej republiky, (iv) na zastupovanie maloletého v oblasti výchovy a vzdelávania na území Slovenskej republiky. Preto súd rozhodol v zmysle ustanovení § 325 ods. 1 CSP, § 360 ods. 1 CMP v spojení s § 60 ods. 1, § 61 zákona o rodine, bezodkladne upravil pomery maloletého, a to ustanovením opatrovníka na zastupovanie, keďže to vyžaduje záujem maloletého spočívajúci v ochrane jeho práv, života a zdravia, ktoré boli ohrozené vojnou. 23. O trovách konania rozhodol podľa ustanovenia § 52 CMP tak, že žiaden z účastníkov nemá právo na náhradu trov konania. Poučenie: Proti tomuto uzneseniu je možné podať odvolanie do 15 dní odo dňa jeho doručenia na Mestský súd Bratislava II. V odvolaní sa má uviesť, ktorému súdu je určené, kto ho podáva, ktorej veci sa týka a čo sleduje, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, musí byť podpísané a datované.

Zdroj: KAUZIS.SK – https://www.kauzis.sk/judikatura/r/ECLI:SK:MSBA2:2024:1224202033.2 (dáta aktuálne k 11. 11. 2026). Záväzné je znenie zverejnené súdom.




